கேள்வி: உலூயிசா மரியா இலாரா - வாழ்க்கைப்பணி பற்றி தகவல் சொல்.
பதில்: இவர் 2010 இல் இருந்து அந்தாலூசியா வானியற்பியல் நிறுவனத்தில் சூரியக் குடும்பத் துறையில் அறிவியல் ஆராய்ச்சியாளராக இருந்து வருகிறார். இவர் மியூதோனில் உள்ள பாரிசு நோக்கீட்டகம், பிளாங்கு சூரியக் குடும்ப ஆராய்ச்சி நிறுவனம், ஐரோப்பிய விண்வெளி மையம், டோக்கியோவில் உள்ள யப்பான் தேசிய வானியல் நோக்கீட்டகம் போன்ற பல பன்னாட்டு நிறுவனங்களில் பணிபுரிந்துள்ளார். இவர் எசுப்பானியாவின் ANEP எனும் தேசிய மதிப்பீட்டு, முன்கணிப்பு முகமையின் விண்வெளிப் பகுதிக்கு இணை ஒருங்கிணைப்பாளராக இருந்துள்ளார். மேலும் இவர் ஐரோப்பிய விண்வெளி முகமையின் பணிக்குழு, பன்னாட்டு விண்வெளி அறிவியல் நிறுவனத்தின் அறிவியல் குழு போன்ற தன்னாட்டு, பன்னாட்டு விண்வெளி அறிவியல், தொழில்நுட்பக் குழுக்களின் மேலாண்மைப் பணிகளிலும் பங்கேற்றுள்ளார். இவர் 2016 இல் அறிவியல், தொழில்நுட்ப ஆய்வாளராக பல்வேறு விண்வெளி ஆய்வு திட்டங்களில் பங்கேற்றுள்ளார். அவற்ரில், 67பி/சூர்யுமோவ்-கெராசிமென்கோ வால்வெள்ளிக்கு ஏவிய ஐரோப்பிய விண்வெளி முகமையின் ''உரோசெட்டா(விண்கலம்)'' , புதன் கோளின் தேட்டம் சார்ந்த, ஐரோப்பிய விண்வெளி முகமையும் ஜாக்சா எனும் யப்பானிய விண்வெளி ஆராய்ச்சி முகமையும் இணைந்து பணியாற்றிய ''பெப்பிகொலம்போ'' திட்டம், வியாழ்னையும் அதன் நிலாக்களான கலீலிய நிலாக்களை ஆய ஏவிய வியாழன் பனிக்கட்டி நிலா தேட்டக்கலம் ஆகியன அடங்கும். இதேபோல, காரிக்கோளுக்கான நாசா-ஈசா விண்வெளித் திட்டங்களின் அறிவியல், தொழில்நுட்ப வரையறைக் குழுக்களிலும்புவிக்கு சிறுகோள் பொருளைக் கொணரும் ஈசா திட்டமொன்றிலும் பஙுபற்றியுள்ளார். இவர் ஆய்விதழ்களில் நூற்றுக்கும் மேற்பட்ட கட்டுரைகளையும் பன்னாட்டுக் கருத்தரங்குகளில் 250 மேற்பட்ட உரைகளையும் வெளியிட்டுள்ளார்.